stanford-oval/wikipedia huggingface dataset:
סיסמה חד-פעמית
רקע

שיטת אימות באמצעות סיסמה קבועה מספקת הגנה חלשה מאוד מפני התחזות. זאת מכמה סיבות: ראשית, משתמשים נוטים בדרך כלל לבחור סיסמאות קלות לניחוש, מה שמקל מאוד על האקרים לבצע התקפת מילון למשל, ברשימת הסיסמאות הגרועות ביותר לשנת 2015 עדיין מככבת במקום הראשון הסיסמה "123456". שנית, במהלך האימות המשתמש חייב לשדר את הסיסמה (או את ערך הגיבוב שלה) במצב קריא, כך שהיא חשופה לציתות, מה שמסייע להאקרים לבצע מה שנקרא "התקפת שידור חוזר" (replay attack). בהתקפה כזו המתקיף פשוט מקליט את הסיסמה ששודרה באמצעות רחרחן ומשתמש בה מאוחר יותר כדי להתחזות לבעל הסיסמה.
קיימות דרכים להתמודד עם הבעיות שהוזכרו. למשל, שרתים בדרך כלל מנסים לאכוף "כללי סיסמה" על מנת למנוע ממשתמש לבחור סיסמה חלשה, וכן דורשים פרט מידע נוסף כגון כתובת דואר אלקטרוני וכדומה, מה שקרוי אימות דו-שלבי או אימות רב-שלבי (MFA). או מעבר לאימות חזק יותר באמצעות פרוטוקול אתגר מענה. סיסמה חד-פעמית הוצעה לראשונה על ידי לזלי למפורט ב-1981 והיא טובה משיטת סיסמה קבועה אך חלשה יותר לעומת פרוטוקול אתגר מענה.
כיום, שרתים נוטים לעבור לשיטות אימות חזקות יותר שהן גרסאות של פרוטוקול אתגר מענה (בדומה לשיטת האימות של GSM) או סיסמה חד-פעמית כמו S/KEY. משנת 2011 הציעה גוגל ללקוחותיה להשתמש בטכנולוגית אימות דו-שלבי עם אפליקציה הנקראת מאמת גוגל (Google Authenticator) (אנ') המשתמשת בסיסמה חד-פעמית. מיקרוסופט מציעה שירות דומה Microsoft Authenticator הכולל אימות דו שלבי עם אפשרות להתקנת אפליקציה המכילה קוד אימות חד-פעמי.
חברות רבות מייצרות טכנולוגיות אימות המבוססות על סיסמה חד-פעמית כמו חברת HID או חברת RSA. הטכנולוגיות מתחלקות לשני סוגים עיקריים, בקרת גישה פיזית ובקרת גישה לוגית. בקרת גישה פיזית היא בדרך כלל מכשיר אלקטרוני קטן (חסין מגע) שנקרא אסימון אבטחה (Security token) המייצר קוד אימות חד-פעמי כמתואר בתרשים משמאל. בקרת גישה לוגית מבצעת פעולה דומה אך בתוכנה או אפליקציה, ההבחנה אינה מדויקת כי גם מכשיר אימות נשלט בדרך כלל באמצעות תוכנה.
וריאציות של פרוטוקול סיסמה חד-פעמית

ניהול פרוטוקול סיסמה חד-פעמית (OTP) אפשרי בכמה צורות:
רשימה מודפסת של סיסמאות חד פעמיותרשימה משותפת. השרת והלקוח מחזיקים ברשימה תואמת של סיסמאות חד-פעמיות וכן מחזיקים במונה משותף, הסיסמאות מנוצלות באופן סדרתי והמונה מקודם לאחר כל אימות.
סיסמה חד-פעמית מוצפנת. תחילה השרת והלקוח משתפים ביניהם סיסמה ראשונית ואז בכל אימות הלקוח שולח לשרת סיסמה חדשה כשהיא מוצפנת באמצעות צופן סימטרי כלשהו כאשר את מפתח ההצפנה הוא מפיק מהסיסמה הקודמת.
סיסמה מבוססת פונקציה חד-כיוונית. השיטה שהוצעה על ידי למפורט בה השרת והלקוח מתחילים מסיסמה ראשונית ואז בכל אימות הלקוח והשרת מייצרים במקביל את הסיסמה הבאה על ידי פונקציה חד-כיוונית זהה. הפונקציה החד-כיוונית יכולה להיות פונקציית גיבוב.
סיסמה חד-פעמית מבוססת מחולל אקראי. פרוטוקול OTWP הוא רשימה של סיסמאות חד-פעמיות בלתי תלויות, המופקת מגרעין התחלתי סודי המשותף לשרת והלקוח. את הסיסמאות מייצרים על ידי מחולל פסאודו אקראי בטוח ואת הרשימה אפשר להדפיס במדפסת או לאחסן בקובץ.
חתימה חד-פעמית של למפורט

הלקוח והשרת מתחילים עם סוד משותף  w הידוע רק להם וכן פונקציה חד-כיוונית (OWF) המסומנת  H המשמשת להכנת רקורסיבית של הסדרה  w,H(w),H(H(w)),...,H^{t}(w). כך הסיסמה ה- i מוגדרת על ידי  w_{i}=H^{t-i}(w) כאשר  t הוא קבוע המגודר מראש המייצג את מספר הסיסמאות המקסימלי שמותר לייצר מסיסמה אחת. כאשר מגיעים ל- t סיסמאות מתחילים עם סוד משותף חדש.
הפרוטוקול פועל כדלהלן:
הכנה .
תחילה הלקוח בוחר סוד אקראי  w.
בוחר קבוע  t כלשהו כגון  t=1000.
בוחר מונה  i=1.
שולח לשרת באופן בטוח את הסוד המשותף  w_{0}=H(w).
משמיד את  w.
כאשר השרת מקבל את  w_{0} השרת מאתחל מונה מקומי  j=1 ושומר במסד הנתונים ברשומה המתאימה ללקוח הזה את  w_{0} יחד עם  j.
צד לקוח . בכל בקשת אימות מתבצעים המהלכים הבאים:
הלקוח שולח לשרת את  i.
וכן שולח את  w_{i}=H^{t-i}(w).
הלקוח מקדם את המונה  i=i+1.
צד שרת . בכל אימות מתבצעים המהלכים הבאים:
השרת מוודא תחילה ש- i=j אם לא הוא דוחה את בקשת ההתחברות.
מוודא שמתקיים  H(w_{i})=w_{i-1}. אם כן הוא מקבל את זהות הלקוח.
השרת מקדם את המונה:  j=j+1.
צריך לזכור שסיסמה חד-פעמית אינה בטוחה לגמרי מסיבה שעדיין קיים חשש שהאקר יצליח לפרוץ למערכת ולגנוב סיסמאות חד-פעמיות שטרם השתמשו בהן. אם מניחים שניתן לאחסן סיסמאות מוצפנות בצד השרת אפשר לבצע אלטרנטיבה כזו: השרת והלקוח מתחילים בסוד משותף  P ובכל בקשת אימות הלקוח תחילה בוחר מספר חד-פעמי  r ושולח לשרת את  r ואת  H(r\ \|\ P). השרת מוודא את זהות הלקוח על ידי חישוב הפונקציה  H של עותק הסיסמה הסודית  P השמור אצלו יחד עם  r ומשווה את תוצאות הגיבוב לעומת מה שקיבל. כדי למנוע התקפת שידור חוזר רצוי ש- r יהיה חד פעמי לדוגמה מספר סידורי או חותם זמן. החסרון העיקרי של סיסמת למפורט הוא שכל סיסמה תלויה בסיסמה קודמת. מסיבה זו אם המתקיף יצליח לנחש סיסמה אחת, כל הסיסמאות הבאות אחריה אינן בטוחות לשימוש.
אבטחה

בדומה לסיסמאות רגילות, גם סיסמאות חד פעמיות פגיעות להתקפות הנדסה חברתית שבהן משתמשים בדיוג  כגי לגנוב סיסמאות רגילות או חד פעמיות.  כמו כן, כמו סיסמאות רגילות, גם סיסמאות חד פעמיות פגיעות להתקפות man-in-the-middle, ולכן חשוב מאד לתקשר אותן באמצעות ערוץ תקשורת מאובטח.
סיסמאות חד פעמיות שלא משתמשות בסנכרון זמן או רכיב תגובה לאתגר, כמו למשל רשימות מודפסות של סיסמאות חד פעמיות, יהיו בהכרח פגיעות לאורך תקופה ארוכה. מתקפת  דיוג כזו בוצעה בסוף שנת 2005 על לקוחות של בנק אינטרנט שוודי. הלקוחות קיבלו אימייל ובו נדרשו לספק לאתר התוקף את פרטי חשבון הבנק שלהם ואת הסיסמה החד פעמית הבאה ברשימת הסיסמאות החד פעמיות הפרטית שלהם.
העובדה ששני סוגי הסיסמאות פגיעים להתקפות דומות הייתה מניע מרכזי בפיתוח אימות רב שלבי שנועד להיות עמיד יותר בפני התקפות דיוג.
תקנים

בגלל שטכנולוגיות סיסמה חד-פעמית רבות מוגנות בפטנטים קשה למצוא תקנים בתחום זה. בכל זאת קיימים מספר תקנים ידועים ביניהם:
RFC 1760 S/KEY
RFC 2289 OTP
RFC 4226 HOTP המבוססת על קוד אימות מסרים HMAC.
RFC 6238 TOTP, הרחבה של HOTP המבוססת על HMAC וכוללת חותם זמן.
ראו גם

סיסמה
הערות שוליים

↑  You Wouldn't Believe that Too Many People Still Use Terrible Passwords
↑  Worst Passwords List
↑  L. Lamport, “Password Authentication with Insecure Communication”, Communications of the ACM 24.11 (November 1981), pp 770-772.
↑  Google Is Making Your Account Vastly More Secure With Two-Step Authentication
↑  Microsoft Authenticator
↑  Phishing attack targets one-time passwords, The Register, ‏12 באוקטובר 2005
מכשיר אימות SecureID של חברת RSA
עבד אל-ג'ליל חאדה

עבד אל-ג'ליל חאדה (ערבית: عبد الجليل حدا) מכונה גם "קמאצ'ו", הוא כדורגלן מרוקאי לשעבר ששיחק כחלוץ.
קריירה

חאדה נולד במקנס, החל לשחק ב-CODM המקומי, בשנת 1996 עבר לשחק ב- אל-איתיחאד שבערב הסעודית, שם שיחק כשנה. בשנת 1997 עבר לשחק בתוניסיה תחת קבוצת קלאב אפריקן. ב-1998 הוא חתם בספורטינג חיחון שבספרד ושיחק בה עד 2001. לאחר מכן חזר שוב לקלאב אפריקן ושיחק בה כונה אחת נוספת. בהמשך חזר לארצו והמשיך לחשק שם בקבוצות מקומיות. בתום שנתיים פרש מכדורגל.
לחאדה 48 הופעות בנבחרת מרוקו, הוא כבש 19 שערים תחתיה. הוא שיחק במונדיאל 1998, שם כבש שני שערים מול נורווגיה וסקוטלנד.
הוא גם השתתף בגביע אפריקה לאומות ב־1998 ו-2000.
עבד אל-גליל אבו סמרה

| --- | --- |
 מדינה:  מצרים 
 תפקיד:  Minister of Social Affairs (15 בנובמבר 1940–26 ביוני 1941)  Minister of Supply (26 ביוני 1941–31 ביולי 1941)  Minister of Social Affairs (16 בפברואר 1946–9 בדצמבר 1946) 
 
מֻחַמַּד עַבְּד אלְ-גַלִיל אַבּוּ סַמְרַה בַּאשַׁא (בערבית: محمد عبد الجليل أبو سمرة باشا; 1887–) היה פוליטיקאי ועורך דין מצרי, מבכירי מפלגת הליברליים החוקתיים.
אבו סמרה נולד בכפר בדואי אל-קדים שבמחוז א-דקהלייה. למד משפטים בצרפת. כיהן כחבר הפרלמנט המצרי ומונה לשר לעניינים חברתיים בממשלתו הראשונה של חוסיין סירי ב-18 בנובמבר 1940, וכיהן בתפקיד זה למשך שבעה חודשים, עת עבר לכהן בתפקיד שר האספקה ב-26 ביוני 1941 לתקופה בת כחודש. הוא גם כיהן כשר לעניינים חברתיים בממשלתו השלישית של אסמאעיל סידקי למן 16 בפברואר 1946 עד שמונה לשר המדינה בממשלה זו ב-9 בדצמבר באותה שנה.
הערות שוליים

1 2  "אבו סמרה, עבד אלג׳ליל", האנציקלופדיה העברית (כרך א, עמ' 79), חברה להוצאת אנציקלופדיות, תשכ"ט.
ערך זה הוא קצרמרבנושא אישים ובנושא מצרים. אתם מוזמנים לתרום לוויקיפדיה ו.
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "עבד אל-גליל אבו סמרה".
סקאוט (ספורט)

ערך זה עוסק במקצוע. אם התכוונתם למשמעות אחרת, ראו .
סקאוטים במשחק בייסבול בטרנר פילד
הסקאוטינג ("צפייה" באנגלית: Scouting) הוא תחום בספורט שמטרתו להשיג מידע מקצועי עבור קבוצת ספורט באמצעות צפייה ואיסוף נתונים על קבוצות ושחקנים אחרים. מטרת השגת המידע יכולה להיות סימון ובחירת שחקנים שהקבוצה מעוניינת שיעברו אליה או הכנה לקראת התמודדות מול הקבוצה הנצפית. תפקיד קרוב לתפקיד הסקאוט, שהתפתח לצידו, הוא עובד מטעם הקבוצה המנתח את ביצועיה המכונה "אנליסט".
סקאוטים, וכן אנליסטים, יכולים להיות עובדים של מועדון ספורט או עובדים בחברות סקאוטינג המספקות שירותים לכמה מועדונים. בניגוד למרבית המועדונים, חברות סקאוטינג יכולות להחזיק מאגרי נתונים רחבים המכסים מספר גדול של קבוצות מכל העולם ולתת חוות דעת בלתי תלויה על אפשרות ההתאמה של שחקנים. חברות אחרות מספקות ניתוחי וידאו ודו"חות על יריבות, ואחרות מספקות לקבוצות כלים לניתוחי ביצועיהן.
קיימים פיתוחים טכנולוגיים המסייעים לסקאוטינג ולניתוח ביצועים: בסיסי נתונים המכילים מידע על מספר רב של שחקנים, תוכנות המפיקות נתונים מצילומי וידאו, שבבי GPS המספקים מידע על טווחי ואזורי ריצה, תוכנות המנתחות נתוניים סטטיסטיים המוכנסים אליהן ופיתוחים אחרים.
בכדורגל

סקאוט המאתר שחקנים למועדון, מנסה לבחון ולקבוע אם לשחקן יש את היכולת הטכנית והבנת המשחק הנדרשים כדי להצליח. אם הסקאוט המליץ על השחקן למועדון ובדיקות רקע העלו שהוא מתאים, המועדון עשוי להמשיך ולעקוב אחר ההתקדמות שלו על פני תקופה, מכמה חודשים ועד לכמה עונות. הסקאוטים ימשיכו לעקוב ולבדוק אם השחקן שומר על עקביות ברמת המשחק ועל תיאבון להצליח. אם לאחר תקופה זו המועדון עדיין מעוניין בשחקן, לעיתים קרובות המועדון מזמין את השחקן לבחינה באימוני המועדון שבה הסקאוטים וצוות האימון מעריכים את התאמת השחקן למועדון גם מבחינת אופי ומוסר עבודה. הבחינה במועדון מאפשרת למועדון גם להשוות את הרמה של השחקן עם הרמה של השחקנים שכבר בסגל.
בכדורגל > סקאוטינג על יריבות

בסקאוטינג על יריבות מנסה הסקאוט להעריך את יכולות היריבה ולזהות דפוסי פעולה ואיומים ספציפיים, באמצעות הצפייה במשחקיה. תפקידים בולטים של סקאוטים אלה:
לייעץ איזו גישה כללית הקבוצה צריכה לאמץ במפגש מול היריבה. למשל, אם כדאי לתקוף בעזרת לחץ מתמשך או שעדיף להזמין את היריבה להתקיף ולצאת למתפרצות.
לסמן איומים מרכזיים של היריבה ופתרונות בעזרתם ניתן לטפל בהם. לדוגמה, שחקן ימני החלש ברגלו השמאלית יסומן ככזה שכדאי לדחוק לכיוון הצד החלש שלו.
לאתר חולשות מפתח, במיוחד בפיזיות, בקצב המשחק, בכושר גופני ובריכוז.
לתאר את סגנון המשחק של שחקני הכנף, האם הם נכנסים לכיוון השער או נשארים על הקו ומרווחים את ההתקפה.
לאבחן תרגילים מועדפים של היריבה במצבים נייחים (בעיטות חופשיות, קרנות והוצאות חוץ), וכן בוחנים את שיטות ההגנה שלה במצבים אלו.
לדווח כיצד ולאן בועטים בועטי הפנדלים. סקאוטינג כזה על בועטי הפנדלים של נבחרת ארגנטינה סייע לשוער נבחרת גרמניה ינס להמן לזנק לעבר הצדדים אליהם כוונו כל ארבע הבעיטות של ארגנטינה ואף לעצור שתיים מהן בדרך לניצחון של נבחרתו 4-2 בדו-קרב בעיטות הכרעה ברבע גמר מונדיאל 2006 ומאז הפך למקובל ברמות הגבוהות.
בשוק הסקאוטינג קיימות חברות המספקות ניתוחי וידאו, שבאמצעות צפייה ועריכה של צילומי וידאו של מספר של משחקי היריבה מנסים לנתח ולסכם בווידאו עבור המאמנים תופעות בולטות במשחקה, כמו למשל: נקודות חוזק ונקודות תורפה, יציאה להתקפות, חזרה להגנה ותרגילים חוזרים.
הערות שוליים

↑   נטע ירון, איך הגוזיות קשורות להצלחה של הנבחרות הצעירות, באתר הארץ, 23 ביולי 2023
↑  אורי קופר, פקק תנועה בוולפסון/"הכל מקצועי", באתר ynet, 2 בדצמבר 2013
↑  Lehmann had penalty taker notes באתר ה-BBC (באנגלית)
| --- | --- |
בקרת זהויות :  NLI: 987007412503105171  LCCN: sh2015001584
פאול בלובל

| --- | --- |

 לידה:  13 באוגוסט 1894 פוטסדאם, האימפריה הגרמנית האימפריה הגרמנית 
 הוצאה להורג:  7 ביוני 1951 (בגיל 56) כלא לנדסברג, גרמניה המערבית גרמניה המערבית 
 מדינה:  הקיסרות הגרמנית, רפובליקת ויימאר, גרמניה הנאצית 
 השתייכות:  אס אס 
 דרגה:   שטנדרטנפיהרר
 פעולות ומבצעים
 מלחמת העולם השנייה  מלחמת העולם הראשונה 
 עיטורים
 צלב הברזל 
 
פאול בלובל בפתיחת משפטי איינזצגרופן בנירנברג בספטמבר 1947
פאול בלובל (בגרמנית: Paul Blobel; ‏13 באוגוסט 1894 – 8 ביוני 1951) היה שטנדרטנפיהרר באס אס ופושע מלחמה נאצי. אחראי לרצח עשרות אלפי יהודים בטבח באבי יאר ובטבח בדרוביצקי יאר. פיקד על מבצע 1005. הורשע במשפט האיינזצגרופן, נידון למוות ב-1948, והוצא להורג ב-1951.
ביוגרפיה

בלובל למד בנאות ונגרות בבית הספר למקצועות הבניין. במלחמת העולם הראשונה התנדב לצבא ושירת בחיל ההנדסה. אחרי המלחמה המשיך בלימודיו, היה לאדריכל והתיישב בזולינגן (Solingen).
בזמן המשבר הכלכלי של 1929 היה ללא תעסוקה. באוקטובר 1931 הצטרף למפלגה הנאצית, וב-1 בינואר 1932 התגייס לאס אס. ממרץ 1933 שירת במשטרת המדינה (Stapo) בדיסלדורף, וב-1 ביוני 1934 עבר לאס דה בדרגת אונטרשטורמפיהרר, וניהל את אזור דיסלדורף באס דה. הוא התקדם באס אס, וכבר ב-30 בינואר 1941 קיבל דרגת אס-אס שטנדרטנפיהרר (אלוף-משנה).
בראשית יוני 1941 נקרא בלובל לעיירה פרץ' (Pretzsh), על הנהר אלבה, מצפון מזרח ללייפציג, שבה רוכזו המועמדים לאיינזצגרופן (עוצבות המבצע של האס דה) שעמדו לפעול בשטחי הכיבוש בברית המועצות. בלובל נתמנה למפקדה של זונדרקומנדו 4a שבמסגרת איינזצגרופה C שעמדה לפעול באוקראינה.
בלובל נע בראש יחידתו מסוקאל (Sokal) דרך ווהלין (Volhynia), ושם ערך אקציות בלוצק, בדובנו, ולאחר מכן בז'יטומיר, בברדיצ'ב ועוד. משנפלה קייב נכנס בלובל עם יחידתו לעיר, ובימים 29-30 בספטמבר 1941 ארגן וניהל את רצח יהודי העיר בבאבי יאר. בלובל ויחידתו המשיכו במסע הדמים שלהם לאורך החלק הצפוני של אוקראינה. פעולתו האחרונה הייתה בחרקוב, שבה רצחה יחידתו בסוף דצמבר 1941 כ- 22,000 יהודים בדרוביצקי יאר (Drobitzki-Yar).
ב- 13 בינואר 1942 שוחרר בלובל מתפקידו בגלל מחלת כבד, שהוחמרה מחמת שתיית אלכוהול מופרזת. אחרי שהחלים נקרא למשרד לביטחון הרייך בברלין, והופקד על מבצע 1005, שנועד לטשטש את עקבות רצח ההמונים. בלובל קבע את לודז' למרכז פעילותו והיה כפוף ישירות למפקד הגסטפו היינריך מילר.
עד סתיו 1943 טיפל בשיטות שריפת הגופות על מוקדים גדולים, שהניסיונות הראשונים בהם נעשו בחלמנו, וכן הוכנסו למחנות הקבע, כגון אושוויץ, תנורי משרפות. באותו זמן ארגן בלובל את סילוק הגופות מקברות המונים בשטחים הכבושים בברית המועצות בידי יחידות שכונו "זונדרקומנדו 1005". בתום העבודה נרצחו האסירים היהודים והאחרים שהועסקו בכך. בכמה מקומות הצליחו אסירים, בעיקר יהודים, לברוח, כגון בבאבי יאר, במחנה ינובסקה, בפורט התשיעי, בפונאר ובגרבובקה (Grabowka) שליד ביאליסטוק.
באוקטובר 1944 רוכזו אנשי האס דה, הסיפ"ו והשוטרים ממשטרת הסדר ששירתו בזונדרקומנדו 1005 ליחידה אחת – "איינזצגרופה אילטיס" (Iltis), בפיקודו של בלובל, והיא נשלחה לקרינתיה (Carinthia) שבגבול אוסטריה-יוגוסלביה, כדי לסייע במלחמה בפרטיזנים.
לאחר המלחמה נאסר בלובל והיה אחד הנאשמים המרכזיים במשפט האיינזצגרופן, התשיעי בין משפטי נירנברג, בפני בית הדין הצבאי האמריקני בנירנברג. איתו עמדו למשפט גם אוטו אולנדורף ופושעי מלחמה נוספים. ב-1948 נידון למוות, וב-8 ביולי 1951 נתלה בכלא לנדסברג שבבוואריה.
צילום מתוך תעודת זיהוי של פאול בלובל משנת 1939.
פאול באומגרטנר

| --- | --- |
אין תמונה חופשית
 לידה:  21 ביולי 1903 Altstätten, שווייץ 
 פטירה:  19 באוקטובר 1976 (בגיל 73) לוקרנו, שווייץ 
 מוקד פעילות:  שווייץ 
 מקום לימודים:  האוניברסיטה למוזיקה ותאטרון של מינכן 
 כלי נגינה:  פסנתר 
 
פאול באומגרטנר (בגרמנית: Paul Baumgartner ‏ 21 ביולי 1903 – 19 באוקטובר 1976) היה פסנתרן שווייצרי.
קורות חייו

באומגרטנר נולד באלשטטן שבשווייץ. הוא למד פסנתר והלחנה אצל ואלטר בראונפלס בבית הספר הגבוה למוזיקה ותיאטרון במינכן ואצל אדוארד ארדמן בקלן, שם גם לימד בהמשך. עם עליית הנאצים לשלטון חזר לשווייץ והשתקע בבזל, שם לימד בקונסרבטוריון.
באומגרטנר היה פסנתרן מעולה, מן הבאים בחוג מקורביו של הצ'לן פבלו קזאלס, וניגן בפסטיבל קזאלס הראשון. עם זאת, כיום הוא זכור בעיקר כמורה, שמנה בין תלמידיו את אלפרד ברנדל, קרל אנגל, אריה ורדי והמנצח גינתר ואנד.
בשנת 1962 קיבל באומגרטנר את פרס האמנות של העיר סנט גאלן.
הוא מת ב-1976 בלוקרנו שבשווייץ.
סינבד

| --- | --- |

 מידע
 מקצוע:  ספן
 
סינבד או סינבד המלח (בפרסית: السندباد- "סנדבאד" ובערבית: السندباد البحري - "א-סִּנְדִבַּאד אלְ-בַּחְרִי" בתעתיק מדעי) הוא דמות ספרותית המופיעה בסיפורי אלף לילה ולילה. על פי המסופר באגדות, מוצאו של סינבד מבצרה שבעיראק, והוא חי בתקופת ח'ליפות בית עבאס.
בח'ליפות עומאן טוענים שההשראה לדמותו של סינבד המלח היא יהודי עשיר, בשם יצחק שחי בעיר הנמל צוחאר שבח'ליפות לפני מאות שנים. בשלב מסוים הוא בחר לעזוב את העיר ואת עסקיו בה ולצאת לשייט ארוך על פני הימים. כשחזר היו באמתחתו סיפורים רבים על עלילותיו בתקופת הנדודים ועל הסיפורים האלה מבוססים סיפוריו של "סינבד המלח". ייתכן שאותו יצחק היה יצחק בן יהודה, תושב צוחאר במאה התשיעית, שנסע לסין לזמן ממושך ושב ממנה עשיר מופלג.
אי קטן בנהר שט אל-ערב קרוי על שמו של סינבד - "ג'זירת א-סינבאד" (בערבית: جزيرة السندباد).
עלילת סיפורי סינבד > רקע

במסגרת סיפורי אלף לילה ולילה מספרת שֶחְרֶזָדָה למלך הודו וסין את הסיפור על סינבד בלילה ה-536. סבל עני בשם סינבד התגורר בבגדאד בתקופת שלטונו של הח'ליפה הארון א-רשיד. הסבל העני יושב על ספסל לצד ביתו של סוחר עשיר ומתלונן בפני אללה על מר גורלו ועל עוניו. הסוחר העשיר שומע את תלונותיו וקורא לו אל ביתו, שם מתברר לסבל שגם לסוחר העשיר קוראים סינבד, והוא מספר לסבל על שבעת מסעותיו ועל מזלו הטוב.
עלילת סיפורי סינבד > המסע הראשון של סינבד

סינבד הגיע לאי ומגלה שהאי אינו אי אלא גבו של דג ענק שעצים גדלו עליו. הדג צולל לתוך הים והספינה עוזבת בלעדיו. סינבד ניצל בכך שנאחז בחבית צפה, ומגיע לאי מיושב, שם הוא נעשה חבר של מלך האי שממנה אותו למנהל הנמל. כאשר אונייתו שלו מגיעה אל הנמל הוא תופס את השליטה בה ושב לבגדאד עם מתנות ממלך האי.
בתום סיפור המסע, סינבד הסוחר נותן לסינבד הסבל מתנה של 100 מטבעות זהב, ומבקש ממנו שישוב למחרת לשמוע על מסעו השני.
עלילת סיפורי סינבד > המסע השני של סינבד

בלילה ה-549 של סיפוריה של שחרזדה מספרת היא על המסע השני:
סינבד הסבל מגיע לסינבד הסוחר והוא מספר לו על המסע השני - לאחר שקץ בחיי העיר ורצה שוב לתור את העולם ולפגוש אנשים, ולבקר בערים ואיים מסתוריים, יורד סינבד שוב אל הים. באחד הימים כאשר ירד לחוף, שוב נטשה אותו ספינתו והוא מצא עצמו בעמק גדול מלא נחשים וציפורי ענק - הרוק שניזונים מטרף נחשי הענק. רצפת העמק הייתה מכוסה ביהלומים. סוחרים נהגו להגיע אל העמק, לזרוק גושי בשר ענקיים עבור הרוק אל העמק, ומשאלה עפו לקניהם, הבריחו הסוחרים את העופות ואספו את היהלומים שדבקו לבשר. סינבד מצליח להימלט מהעמק כשהוא קושר עצמו לגוש בשר, וכשהוא מורם על ידי הרוק הוא מצליח להימלט מהציפורים כשעמו יהלומים רבים. הסוחרים משיבים אותו לבגדאד.
עלילת סיפורי סינבד > המסע השלישי של סינבד

סינבד יוצא מנמל בצרה. ספינתו טובעת וצוות הספינה מגיע לאי. באי הוא נתפס על ידי מפלצת בדמות אדם, בעלת גוף שחור, שעיניה כגחלים לוחשות, שפתיה כשפתי גמל ולה חטים של חזיר בר. הדמות מתחילה לאכול את צוות הספינה - ראשית נאכל רב החובל השמן.
סינבד מצליח לעוור את המפלצת באמצעות מוט ברזל מלובן, ואנשי הצוות נמלטים. בדרכם הם פוגשים נחש פיתון ענק, ממנו הם נמלטים בזכות תושייתו של סינבד, ושבים לבגדאד עם נכסיה של המפלצת.
עלילת סיפורי סינבד > המסע הרביעי של סינבד

סינבד יוצא שוב אל הים משקץ בחיי העיר. ספינתו נטרפת על אי. באי מתגוררים פראי אדם המאכילים את צוות הספינה בעשב שגורם להם לאבד את שפיותם (ריצ'רד פרנסיס ברטון, בתרגומו לאנגלית מעיר שמדובר בחשיש).
סינבד הוא היחיד שמסרב לאכול מהעשב, ומצליח להימלט. קבוצת סוחרי פלפל מצילה אותו מהאי ומביאה אותו אל האי בו הם מתגוררים, שם מלך האי משיא אותו לאישה עשירה.
לאחר הנישואין לומד סינבד שמנהג האי הוא שעם מותו של אחד מבני הזוג, נקבר בן הזוג עם הנפטר. שניהם נקברים בבגדיהם היקרים ועם זהבם ויהלומיהם. אשתו של סינבד נופלת למשכב זמן קצר לאחר הנישואין ונקברת, ועימה סינבד שמוצא עצמו בתוך מערה תת-קרקעית כשעמו כד מים ושבע פרוסות לחם. זמן קצר לפני שאוזל מזונו, נקברים בקבר זוג נוסף - גבר מת ואשתו החיה. סינבד מכה אותה למוות ואוכל את מזונה. זוגות נוספים נקברים בקבר הקהילתי וסינבד מצליח לצבור מזון זהב ויהלומים.
יום אחד מצליח סינבד למצוא מוצא מהקבר הקהילתי, וניצל על ידי ספינה חולפת המשיבה אותו לבגדאד.
עלילת סיפורי סינבד > המסע החמישי של סינבד

סינבד עוזב את העיר ויורד שוב אל הים. בעברו ליד אי צוות ספינתו רואה על האי ביצה ענקית. הצוות יורד אל החוף, שובר את הביצה ואוכל את האפרוח שבתוכה. סינבד עוצר את צוותו ומורה להם לעלות מיד לספינה, אולם הרוק מדביק את ספינתם ומטביע אותה באמצעות סלעי ענק שהוא נושא בכפותיו ומטיל על הספינה. סינבד ניצל אולם הופך לעבד של אל הים הזקן, הרוכב על כתפיו של סינבד.
סינבד מכין יין ומשכנע את אל הים הזקן לשתות לשוכרה, ולבסוף הורג אותו ונמלט. ספינה חולפת מביאה את סינבד אל עיר הקופים - שתושביה נמלטים מדי לילה מעירם וישנים בסירות, מאימת קופים אוכלי אדם שפעילים שם בלילות. מעיר זו מוצא סינבד ספינה המביאה אותו לבגדאד.
עלילת סיפורי סינבד > המסע השישי של סינבד

סינבד יוצא למסע וספינתו נטרפת. הוא מגיע לאי שנהרותיו מלאים אבנים יקרות וענבר, אולם חסר אוכל באי, וצוות ספינתו מת מרעב.
סינבד מצליח להימלט ומגיע לסרנדיב, שנהרותיה מלאים יהלומים ועמקיה מלאים פנינים. מלך האי נלהב מסיפוריו של סינבד על הארון א-רשיד שליט בגדאד, ושולח עם סינבד מתנות לח'ליפה: כוס מגולפת מאבן אודם, מיטה העשויה מנשל נחש שבלע פיל שלם, שפחה שעורה זוהר כמו הירח, ועוד. סינבד חוזר לבגדאד ומעניק לח'ליפה את מתנות מלך סרנדיב.
עלילת סיפורי סינבד > המסע השביעי של סינבד

סינבד יורד לים ומשספינתו (שוב) טובעת הוא מוצא עצמו על חוף עזוב. סינבד בונה רפסודה מעצים שנסחפו לחוף ומפליג במעלה נהר סמוך לעיר גדולה שם משיא ראש איגוד הסוחרים את סינבד לבתו, הופך אותו ליורשו, ומת זמן קצר לאחר מכן. תושבי העיר הופכים פעם בחודש לציפורים, והם לוקחים את סינבד, לבקשתו, לקצה השמים שם הוא שומע את המלאכים מהללים את אללה. אש יורדת מהשמים ושורפת את אנשי הציפור שלקחו את סינבד. יתר אנשי הציפור כועסים על סינבד ומשאירים אותו בראש הר גבוה, שם הוא פוגש שני שליחים של האל הנותנים לו מוט זהב ומשיבים אותו אל עיר הציפורים. סינבד מגלה באמצעות המטה כי רוב תושבי העיר הם שדים (אולם אשתו ואביה לא היו שדים). ואז הוא ואשתו עוזבים את העיר ושבים לבגדאד, שם הוא מחליט להפסיק לנדוד ולהישאר ליהנות מעושרו. לבקשת הארון א-רשיד סינבד שב לסרנדיב במטרה לתת מתנות למלך סרנדיב. מלך סרנדיב מרוצה מהמתנות ששולח לו הארון א-רשיד (המתנות כוללות בין היתר מגש שהיה שייך לשלמה המלך) ונותן לסינבד מתנות רבות.
בדרכו חזרה לבגדאד עם זהב ומתנות רבות נתפס סינבד על ידי שודדים ונמכר לעבדות. אדונו שולח אותו לצוד פילים עם חץ וקשת, עד שמלך הפילים לוקח אותו לבית הקברות של הפילים ונותן לו את השנהב ששם. אדונו כה מרוצה ממנו שהוא משחרר את סינבד, השב לבגדאד עם זהב ושנהב רב.
מקור השם סינבד

ריצ'רד פרנסיס ברטון בתרגומו לאנגלית מעיר שמקור השם סינבד במילה הסנסקריטית "סידהפטי" - אדון החכמים.
ברטון מציין פרשנויות נוספות בהם המילה "סינד" הוא שמו של נהר האינדוס והמילה "באד" משמעה בפרסית "רוח" וכן פרשנות לפיה מקור המילה בשם הפילוסוף היווני "סינטיפס".
סינבד בתרבות

מספר רב של סרטי קולנוע, סדרות טלוויזיה (בהן סדרות הנפשה) וכן ספרי קומיקס, רומנים יצירות מוזיקליות ומשחקי מחשב נעשו על בסיס האגדות לעיל.
בין הסרטים ניתן למנות:
סינבד המלח - סרט הנפשה משנת 1935
סינבד - סרט משנת 1936
פופיי המלח פוגש את סינבד המלח - סרט הנפשה משנת 1936
סינבד המלח - סרט משנת 1947
בנו של סינבד - סרט משנת 1955
המסע השביעי של סינבד - סרט משנת 1958
הרפתקאות סינבד - סרט משנת 1962
סינבד רב החובל - סרט משנת 1963
סינבד הצעיר - סרט משנת 1965
מסעות הזהב של סינבד - סרט משנת 1974
Arabian Nights: Sinbad's Adventures - סדרת אנימציה ב-52 פרקים 1975–1976
סינבד ועין הנמר - סרט משנת 1977
סינבד ושבעת הימים - סרט משנת 1989
סינבד - סרט משנת 1992
מסעותיו המופלאים של סינבד המלח - סרט משנת 1996
הרפתקאות סינבד - סידרה משנת 1996–2000
סינבד: מעבר למסך הערפל - סרט משנת 2000
סינבד: אגדת שבעת הימים - סרט משנת 2003
וכן פרק מהסוויטה הסימפונית שחרזאדה של המלחין רימסקי קורסקוב הקרוי הים וספינתו של סימבאד המלח מבוססת על סיפורו של סינבד.
סינבד בתרבות > פארקי שעשועים

אחד ממתחמי פארק השעשועים טוקיו דיסניסי הוא נמל ערבי הבנוי על בסיס סיפורי סינבד.
באיי ההרפתקאות של אתר הנופש יוניברסל אורלנדו מציג מופע המכונה "מסעו השמיני של סינבד".
הערות שוליים

↑  אלדד בק, העומאניסט, ידיעות אחרונות, מוסף 7 ימים, 31.10.2008
| --- | --- |
בקרת זהויות :  NLI: 987009046142805171  GND: 119379929  LCCN: no2018067879  MusicBrainz work: 8de94a1e-e9f9-4a0a-902d-494d2c65c6e4  VIAF: 13116842   WorldCat (עם VIAF): 13116842 
רוק תוקפת את ספינתו של סינבד
סלמיס (אי)

| --- | --- |

 נתונים גאוגרפיים
 מיקום:  המפרץ הסרוני 
 קואורדינטות:  37°56′17″N 23°29′07″E﻿ / ﻿37.938055555556°N 23.485277777778°E﻿ / 37.938055555556; 23.485277777778
 שטח:  95 קילומטר רבוע
 נתונים מדיניים
 מדינה:  יוון 
 אוכלוסייה:  39,220 (2011)
 אזור זמן:  UTC+2
  (למפת יוון מוגדלת) אתונה סלוניקי הרקליון פטרס לאריסה יואנינה קומוטיני מיטילנה פלופונסוס רודוס כרתים טורקיה אלבניה בולגריה מקדוניה הצפונית  הים האגאי הים היוני הים התיכוןסלמיס(למפת יוון רגילה) אתונה סלוניקי הרקליון פטרס לאריסה יואנינה קומוטיני מיטילנה פלופונסוס רודוס כרתים טורקיה אלבניה בולגריה מקדוניה הצפונית  הים האגאי הים היוני הים התיכוןסלמיס
 
מראה כללי של מפרץ סלמיס והעיר סאלאמינה
סלמיס (ביוונית עתיקה: Σαλαμίς; ביוונית מודרנית: Σαλαμίνα - סאלאמינה) הוא הגדול באיי המפרץ הסרוני שביוון. הוא נמצא מרחק מייל ימי אחד לערך מפיראוס וכ-16 קילומטרים מערבית לאתונה. שטחו של האי 96.09 קמ"ר ובשנת 2001 נמנו בו 38,022 תושבים ובכך הוא האי הצפוף ביותר ביוון עם 413 תושבים לקמ"ר. הוא נקרא על שם הנימפה סלמיס.
בגלל צורת הסהר של האי, הוא מכונה בפי תושביו קולורי (κουλούρι), כשמו של כעך עגול. העיר הראשית באי, סאלמינה, שוכנת לחופו של מפרץ סלמיס, הפונה אל המפרץ הסרוני. הנמל הראשי של האי, פאלוקיה, שני בגודלו רק לפיראוס ונמצא בצדו המזרחי. סלמיס משמש כיום כבסיס הראשי של הצי ההלני. את עיקר פרסומו חב האי לקרב סלמיס שנערך לחופיו ב-480 לפנה"ס בין הצי הפרסי לצי היווני. ניצחון היוונים בקרב הציל את ארץ יוון מכיבוש בידי מלך פרס, והוא ציון דרך חשוב בתולדות התרבות המערבית.